Nuwe regering vir Duitsland: nog verder linksOlaf Scholz (Foto: Tobias SCHWARZ/AFP) Na wekelange, soms taai onderhandelinge het drie Duitse partye die sogenaamde “Ampelkoalition” bekendgestel (Ampel is die Duitse woord vir verkeerslig en verwys na die drie koalisievennote se partykleure rooi, geel en groen). Die grootste party is die Sosiaal-Demokrate met Olaf Scholz as kansellier. Die twee kleiner vennote is die Groen Party en die Vrye Demokrate. Indien die lang Merkel-bewind soos ŉ skuif na links gevoel het, beweeg dinge onder die nuwe regering met asemrowende tempo nog verder links, weg van die laaste bietjie burgerlike en konserwatiewe oorblyfsels. Die koalisie beskryf homself as progressief en belowe groot en drastiese veranderings. Die Vrye Demokrate is slegs ŉ effense remskoen wat die ekonomiese beleid betref. Wat maatskaplike kwessies betref, verskil hulle weinig van die Sosiaal-Demokrate en Groenes. Aborsie sal nou volledig gewettig word en die agenda vir alle sogenaamde minderhede sal nou nog meer as ooit bevorder word. Duitsland gaan nou nog meer as in die verlede op die voorpunt van die globale “woke”-beweging wees. Een van die eerste aankondigings was dat die privaat gebruik van dagga gewettig sal word. Verder sal die ouderdom om te kan stem van 18 na 16 verlaag word. Sowel Groenes asook die Vrye Demokrate het groot steun onder die jeug, oftewel die millenniër-generasie, en wil op dié manier hulle greep op die mag verseker. ŉ Aansienlike deel van die nuwe parlementslede is reeds verteenwoordigers van die partye se jeugvleuels, wat nog meer linksgesind as hulle hoofpartye is. Annalena Baerbock (links) en Robert Habeck van die Groen Party. Foto: (Guido Kirchner/dpa via AP) Een van die hooftemas van die verkiesingsveldtog was die stryd teen klimaatsverandering, en dit vind ook sy duidelike inslag in die koalisieverdrag. Alternatiewe energie word daadwerklik uitgebou en die uitfasering van steenkoolverbranding vir energieopwekking word na 2030 vervroeg. Vir motoriste en ondernemings wat groot hoeveelhede energie verbruik, sal dinge nog duurder word. In ruil daarvoor sal openbare vervoer verbeter word. Robert Habeck, leier van die Groenes, sal nie net vise-kansellier word nie, maar ’n nuwe super-ministerie vir ekonomie en klimaatsbeskerming bekom. Een van die kernprobleme van Europa, naamlik onwettige massaimmigrasie, sal onder die nuwe regering selfs nog verder bevorder word deurdat die reeds lae drumpels om Duitsland binne te kom en aan te bly, nog verder verlaag word. Dit sal ook nog makliker vir immigrante met een of ander vorm van verblyfreg word om hulle uitgebreide familie na Duitsland te bring. Op ekonomiese gebied sal ŉ minimumloon van 12 Euro per uur ingestel word. Te danke aan die Vrye Demokrate sal belasting en skuldvlakke egter nie nog verder verhoog word nie, alhoewel, danksy talle indirekte verbruikersbelasting, die mense finansieel nog slegter daaraan toe sal wees. Ook op die terrein van behuising wil die staat weer meer betrokke raak en nie net meer gesubsidieerde behuising skep nie, maar ook huurverhogings met wette beperk. Met toenemende massaimmigrasie sal bekostigbare behuising ook in die toekoms een van die hoofprobleme van Duitsland wees. Annalena Baerbock. (Foto: ANNEGRET HILSE/POOL/AFP) Wat buitelandse sake betref, sal Duitsland nog meer as wat tans onder minister Heiko Maas die geval is naïef-idealisties as pragmaties en belanggedrewe wees. Annalena Baerbock, die aangewese minister van buitelandse sake en Groenes se medeleier en kansellierskandidaat, beskik oor baie beperkte insig in buitelandse sake en oor min eienskappe wat nodig is om die belange van jou land op internasionale toneel met waardigheid en beslistheid te verteenwoordig. Duitsland sal nou nog meer as onder Merkel sy krag en invloed gebruik om die Europese Unie in ŉ federale superstaat met ŉ progressiewe agenda te verander en sal aanwysings vanuit Brussel getrou uitvoer. Die reeds diep kloof tussen die EU se state, veral diegene in Oos-Europa wat hulle soewereiniteit koester, en globaliste wat die EU net as voortuig vir hulle eenwêrelddroom gebruik, sal nog dieper raak. Beperkings op wapenuitvoere in konflikgebiede is ’n welluidende voorneme, maar sal net meebring dat Duitsland sy ekonomiese invloed verder ten gunste van China, die VSA en Rusland verloor.